**บริษัท จัดการและพัฒนาทรัพยากรน้ำภาคตะวันออก จำกัด (มหาชน)**

**งบการเงินรวมและงบการเงินเฉพาะกิจการ**

**วันที่ 31 ธันวาคม พ.ศ. 2568**

**รายงานของผู้สอบบัญชีรับอนุญาต**

เสนอ ผู้ถือหุ้นและคณะกรรมการของบริษัท จัดการและพัฒนาทรัพยากรน้ำภาคตะวันออก จำกัด (มหาชน)

**ความเห็น**

ข้าพเจ้าเห็นว่า งบการเงินรวมและงบการเงินเฉพาะกิจการแสดงฐานะการเงินรวมของบริษัท จัดการและพัฒนาทรัพยากรน้ำ  
ภาคตะวันออก จำกัด (มหาชน) (บริษัท) และบริษัทย่อย (กลุ่มกิจการ) และฐานะการเงินเฉพาะกิจการของบริษัท ณ วันที่ 31 ธันวาคม พ.ศ. 2568 และผลการดำเนินงานรวมและผลการดำเนินงานเฉพาะกิจการ รวมถึงกระแสเงินสดรวมและกระแสเงินสดเฉพาะกิจการสำหรับปีสิ้นสุดวันเดียวกัน โดยถูกต้องตามที่ควรในสาระสำคัญตามมาตรฐานการรายงานทางการเงิน

**งบการเงินที่ตรวจสอบ**

งบการเงินรวมและงบการเงินเฉพาะกิจการประกอบด้วย

* งบฐานะการเงินรวมและงบฐานะการเงินเฉพาะกิจการ ณ วันที่ 31 ธันวาคม พ.ศ. 2568
* งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับปีสิ้นสุดวันเดียวกัน
* งบการเปลี่ยนแปลงส่วนของเจ้าของรวมและงบการเปลี่ยนแปลงส่วนของเจ้าของเฉพาะกิจการสำหรับปีสิ้นสุดวันเดียวกัน
* งบกระแสเงินสดรวมและงบกระแสเงินสดเฉพาะกิจการสำหรับปีสิ้นสุดวันเดียวกัน และ
* หมายเหตุประกอบงบการเงินรวมและงบการเงินเฉพาะกิจการซึ่งประกอบด้วยนโยบายการบัญชีที่มีสาระสำคัญและหมายเหตุ  
  เรื่องอื่น ๆ

**เกณฑ์ในการแสดงความเห็น**

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในส่วนของความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการในรายงานของข้าพเจ้า ข้าพเจ้ามีความเป็นอิสระจากกลุ่มกิจการและบริษัทตามประมวลจรรยาบรรณของผู้ประกอบวิชาชีพบัญชี รวมถึงมาตรฐานเรื่องความเป็นอิสระที่กำหนดโดย สภาวิชาชีพบัญชีในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการ และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ตามประมวลจรรยาบรรณดังกล่าว ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

**เรื่องสำคัญในการตรวจสอบ**

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบ  
งบการเงินรวมและงบการเงินเฉพาะกิจการสำหรับรอบระยะเวลาปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินรวมและงบการเงินเฉพาะกิจการโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

| **เรื่องสำคัญในการตรวจสอบ** | **วิธีการตรวจสอบ** | |
| --- | --- | --- |
| **การประเมินมูลค่าที่คาดว่าจะได้รับคืนของค่าความนิยม** |  |
| ณ วันที่ 31 ธันวาคม พ.ศ. 2568 กลุ่มกิจการมีค่าความนิยมที่แสดงเป็นสินทรัพย์อยู่ในงบการเงินรวมจำนวน 103 ล้านบาท ซึ่งเกิดจากบริษัทย่อยของบริษัทได้ซื้อส่วนได้เสียในบริษัทแห่งหนึ่งในปี พ.ศ. 2558  ค่าความนิยมนี้สัมพันธ์กับผลการดำเนินงาน ซึ่งอยู่ภายใต้สัญญาการดำเนินงาน ดังนั้นผลการดำเนินงานในอนาคตและอายุที่เหลืออยู่ของสัญญาจึงมีผลกระทบต่อการด้อยค่าของค่าความนิยมโดยตรง ค่าความนิยมนี้ถูกกำหนดให้มีการทดสอบการด้อยค่าเป็นประจำทุกปี ตามข้อกำหนดของมาตรฐานการรายงานทางการเงินที่เกี่ยวข้อง  ฝ่ายบริหารได้ประเมินมูลค่าที่คาดว่าจะได้รับคืนของค่าความนิยม โดยใช้วิธีการคำนวณมูลค่าจากการใช้ โดยมีการประมาณการกระแสเงินสดในอนาคตที่คาดว่าจะได้รับ  การประเมินมูลค่าที่คาดว่าจะได้รับคืนของค่าความนิยม ถูกกำหนดให้เป็นเรื่องสำคัญในการตรวจสอบ เนื่องจากมูลค่าของค่าความนิยมมีสาระสำคัญต่องบการเงิน และมูลค่าที่คาดว่าจะได้รับคืนขึ้นอยู่กับข้อสมมติที่เกี่ยวข้องกับการใช้วิจารณญาณที่สำคัญของฝ่ายบริหาร เช่น การประมาณการกระแสเงินสด ในอนาคตที่กลุ่มกิจการคาดว่าจะได้รับจากสินทรัพย์ การคาดการณ์เกี่ยวกับความผันผวนที่อาจจะเกิดขึ้นกับจำนวนเงินหรือจังหวะเวลาของกระแสเงินสดในอนาคต มูลค่าของเงินตามเวลา และอัตราคิดลดที่เหมาะสม ในการประมาณการกระแสเงินสดในอนาคตดังกล่าวมีข้อสมมติที่สำคัญในเรื่องราคาขาย ปริมาณการขายและอัตราคิดลด ตามที่ได้มีการเปิดเผยไว้ในหมายเหตุประกอบงบการเงินข้อ 20 เรื่องค่าความนิยม | ข้าพเจ้าได้ทดสอบการคำนวณมูลค่าจากการใช้ที่จัดทำโดยฝ่ายบริหาร ข้าพเจ้าได้สอบถามฝ่ายบริหารเกี่ยวกับแผนการ ดำเนินงานในอนาคต และได้ทดสอบความเหมาะสมของประมาณการกระแสเงินสดในอนาคตที่คาดว่าจะได้รับ ซึ่งประกอบไปด้วยการทดสอบข้อสมมติ ดังต่อไปนี้   * การเปรียบเทียบข้อมูลตัวเลขประมาณผลการดำเนินงานกับข้อมูลที่เกิดขึ้นจริงในอดีต * การเปรียบเทียบราคาขายและปริมาณการขายให้สอดคล้องกับที่กำหนดในสัญญาการดำเนินงาน รวมถึงความสมเหตุสมผลของการปรับราคาขายในอนาคต * การวิเคราะห์ต้นทุนและค่าใช้จ่ายที่เกี่ยวข้องต่าง ๆ ซึ่งมีความสัมพันธ์กับรายได้และสอดคล้องกับข้อมูลที่เกิดขึ้นจริงในอดีต * การให้ผู้เชี่ยวชาญด้านการประเมินมูลค่าในสำนักงานของข้าพเจ้าทำการประเมินความเหมาะสมของอัตราคิดลดที่ใช้ * การวิเคราะห์ความอ่อนไหวของข้อสมมติที่สำคัญ   จากวิธีการดังกล่าว ข้าพเจ้าพบว่าข้อสมมติที่ฝ่ายบริหารใช้ในการประเมินมูลค่าที่คาดว่าจะได้รับคืนของค่าความนิยม มีความสมเหตุสมผล |
|  |  |

| **เรื่องสำคัญในการตรวจสอบ** | **วิธีการตรวจสอบ** | |
| --- | --- | --- |
| **การประเมินมูลค่าที่คาดว่าจะได้รับคืนของที่ดิน อาคาร และอุปกรณ์** |  |
| ณ วันที่ 31 ธันวาคม พ.ศ. 2568 กลุ่มกิจการมีที่ดิน อาคาร และอุปกรณ์ - สุทธิ ที่แสดงเป็นสินทรัพย์อยู่ในงบการเงินรวมและงบการเงินเฉพาะกิจการจำนวน 23,052 ล้านบาท และ 22,915 ล้านบาท ตามลำดับ โดยที่ดิน อาคาร และอุปกรณ์ที่ใช้ในการประกอบธุรกิจน้ำดิบซึ่งมีมูลค่าตามบัญชีจำนวน 21,036 ล้านบาท เกิดข้อบ่งชี้ของการด้อยค่า เนื่องจากผลการดำเนินงานของธุรกิจน้ำดิบที่เกิดขึ้นจริงมีความแตกต่างจากงบประมาณที่คาดการณ์ไว้สำหรับโครงการลงทุนในสินทรัพย์ที่เกี่ยวข้องกับธุรกิจน้ำดิบ ตามที่ได้มีการเปิดเผยไว้ในหมายเหตุประกอบงบการเงินข้อ 18 เรื่องที่ดิน อาคาร และอุปกรณ์ - สุทธิ  ผู้บริหารจึงได้ทดสอบการด้อยค่าของสินทรัพย์ในธุรกิจน้ำดิบ โดยประเมินมูลค่าที่คาดว่าจะได้รับคืนด้วยวิธีการคำนวณมูลค่าจากการใช้ ซึ่งอ้างอิงจากประมาณการกระแสเงินสดในอนาคตที่คาดว่าจะได้รับ  การประเมินมูลค่าที่คาดว่าจะได้รับคืนของที่ดิน อาคาร และอุปกรณ์ถูกกำหนดให้เป็นเรื่องสำคัญในการตรวจสอบ เนื่องจากมูลค่าตามบัญชีมีสาระสำคัญต่องบการเงิน และมูลค่าจากการใช้ขึ้นอยู่กับข้อสมมติที่เกี่ยวข้องกับการใช้วิจารณญาณที่สำคัญของฝ่ายบริหาร เช่น การระบุหน่วยสินทรัพย์ที่ก่อให้เกิดเงินสด การประมาณการกระแสเงินสดในอนาคตที่กลุ่มกิจการคาดว่าจะได้รับจากสินทรัพย์ และอัตราคิดลดที่เหมาะสม ในการประมาณการกระแสเงินสดในอนาคตดังกล่าวมีข้อสมมติที่สำคัญในเรื่องราคาขาย ปริมาณการขาย ต้นทุนและค่าใช้จ่ายที่เกี่ยวข้องต่างๆ  ผู้บริหารพบว่ามูลค่าที่คาดว่าจะได้รับคืนของสินทรัพย์ดังกล่าวสูงกว่ามูลค่าตามบัญชี ดังนั้นจึงไม่รับรู้ค่าเผื่อการด้อยค่าของที่ดิน อาคาร และอุปกรณ์ | ข้าพเจ้าได้ทดสอบการคำนวณมูลค่าจากการใช้ที่จัดทำโดยฝ่ายบริหาร ข้าพเจ้าได้สอบถามฝ่ายบริหารเกี่ยวกับแผนการ ดำเนินงานในอนาคต และได้ทดสอบความเหมาะสมของประมาณการกระแสเงินสดในอนาคตที่คาดว่าจะได้รับ ซึ่งประกอบไปด้วยการทดสอบข้อสมมติ ดังต่อไปนี้   * การประเมินความเหมาะสมในการระบุหน่วยสินทรัพย์ที่ก่อให้เกิดเงินสดของกลุ่มกิจการที่เกี่ยวข้องกับที่ดิน อาคาร และอุปกรณ์ที่ใช้ในการประกอบธุรกิจน้ำดิบ * การเปรียบเทียบข้อมูลตัวเลขประมาณผลการดำเนินงานกับข้อมูลที่เกิดขึ้นจริงในอดีต * การเปรียบเทียบราคาขายกับอัตราราคาขายที่กำหนด และปริมาณการขายให้สอดคล้องกับปริมาณที่ตกลงกับลูกค้า รวมถึงความสมเหตุสมผลของการปรับราคาขายและปริมาณการขายในอนาคต * การวิเคราะห์ต้นทุนและค่าใช้จ่ายที่เกี่ยวข้องต่าง ๆ ซึ่งมีความสัมพันธ์กับรายได้และสอดคล้องกับข้อมูลที่เกิดขึ้นจริงในอดีต * การให้ผู้เชี่ยวชาญด้านการประเมินมูลค่าในสำนักงานของข้าพเจ้าทำการประเมินความเหมาะสมของอัตราคิดลดที่ใช้ * การวิเคราะห์ความอ่อนไหวของข้อสมมติที่สำคัญ   จากวิธีการดังกล่าว ข้าพเจ้าพบว่าข้อสมมติที่ฝ่ายบริหารใช้ในการประเมินมูลค่าที่คาดว่าจะได้รับคืนของที่ดิน อาคาร และอุปกรณ์ มีความสมเหตุสมผล |
|  |  |

**ข้อมูลอื่น**

กรรมการเป็นผู้รับผิดชอบต่อข้อมูลอื่น ข้อมูลอื่นประกอบด้วย ข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและ  
งบการเงินเฉพาะกิจการ และรายงานของผู้สอบบัญชีที่อยู่ในรายงานนั้น ข้าพเจ้าคาดว่าข้าพเจ้าจะได้รับรายงานประจำปีภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและงบการเงินเฉพาะกิจการไม่ครอบคลุมถึงข้อมูลอื่น และข้าพเจ้าไม่ได้ให้ความเชื่อมั่น  
ต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและงบการเงินเฉพาะกิจการคือ การอ่านและพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและงบการเงินเฉพาะกิจการ หรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับคณะกรรมการตรวจสอบ

**ความรับผิดชอบของกรรมการต่องบการเงินรวมและงบการเงินเฉพาะกิจการ**

กรรมการมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้ โดยถูกต้องตามที่ควร  
ตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่กรรมการพิจารณาว่าจำเป็น เพื่อให้สามารถจัดทำงบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ กรรมการรับผิดชอบในการประเมินความสามารถของกลุ่มกิจการและบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่อง เว้นแต่กรรมการมีความตั้งใจที่จะเลิกกลุ่มกิจการและบริษัท หรือหยุดดำเนินงาน หรือไม่สามารถดำเนินงานต่อเนื่องต่อไปได้

คณะกรรมการตรวจสอบมีหน้าที่ช่วยกรรมการในการกำกับดูแลกระบวนการในการจัดทำรายงานทางการเงินของกลุ่มกิจการและบริษัท

**ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ**

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและงบการเงินเฉพาะกิจการโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูง แต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญ  
ที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการ หรือทุกรายการรวมกันจะมีผลต่อการตัดสินใจทางเศรษฐกิจของผู้ใช้  
งบการเงินรวมและงบการเงินเฉพาะกิจการเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจเยี่ยงผู้ประกอบวิชาชีพและการสังเกต และสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

* ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและงบการเงินเฉพาะกิจการ ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูล  
  ที่ไม่ตรงตามข้อเท็จจริงหรือการแทรกแซงการควบคุมภายใน
* ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มกิจการและบริษัท
* ประเมินความเหมาะสมของนโยบายการบัญชีที่กรรมการใช้และความสมเหตุสมผลของประมาณการทางบัญชี และการเปิดเผยข้อมูลที่เกี่ยวข้องซึ่งจัดทำขึ้นโดยกรรมการ
* สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของกรรมการจากหลักฐานการสอบบัญชีที่ได้รับ และประเมินว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มกิจการและบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่า  
  มีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและงบการเงินเฉพาะกิจการที่เกี่ยวข้อง หรือถ้าการเปิดเผยดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มกิจการและบริษัทต้องหยุดการดำเนินงานต่อเนื่อง
* ประเมินการนำเสนอ โครงสร้างและเนื้อหาของงบการเงินรวมและงบการเงินเฉพาะกิจการโดยรวม รวมถึงการเปิดเผยข้อมูลว่างบการเงินรวมและงบการเงินเฉพาะกิจการแสดงรายการ และเหตุการณ์ในรูปแบบที่ทำให้มีการนำเสนอข้อมูล  
  โดยถูกต้องตามที่ควรหรือไม่
* วางแผนและปฏิบัติงานตรวจสอบกลุ่มกิจการเพื่อให้ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการหรือหน่วยธุรกิจภายในกลุ่มกิจการเพื่อใช้เป็นเกณฑ์ในการแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุมดูแล และการสอบทานงานตรวจสอบที่ทำเพื่อวัตถุประสงค์ของการตรวจสอบกลุ่มกิจการ ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับคณะกรรมการตรวจสอบในเรื่องต่าง ๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ และข้อบกพร่องที่มีนัยสำคัญในระบบการควบคุมภายใน หากข้าพเจ้า  
ได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่คณะกรรมการตรวจสอบว่า ข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับคณะกรรมการตรวจสอบเกี่ยวกับความสัมพันธ์ทั้งหมด ตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระและการดำเนินการเพื่อขจัดอุปสรรคหรือมาตรการป้องกันของข้าพเจ้า (ถ้ามี)

จากเรื่องที่สื่อสารกับคณะกรรมการตรวจสอบ ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบงบการเงินรวมและงบการเงินเฉพาะกิจการในรอบระยะเวลาปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้  
ในรายงานของผู้สอบบัญชี เว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

**วราภรณ์ วรธิติกุล**

ผู้สอบบัญชีรับอนุญาตเลขที่ 4474

กรุงเทพมหานคร

25 กุมภาพันธ์ พ.ศ. 2569